DEĊIŻJONI TAL-KUMMISSJONI (UE) 2021/2053

tat-8 ta’ Novembru 2021

dwar id-dokument ta’ referenza settorjali dwar l-aqwa prattiki ta’ ġestjoni ambjentali, indikaturi tal-prestazzjoni ambjentali u parametri referenzjarji ta’ eċċellenza għas-settur tal-manifattura tal-prodotti tal-metall fabbrikat għall-finijiet tar-Regolament (KE) Nru 1221/2009 tal-Parlament Ewropew u tal-Kunsill

(Test b’rilevanza għaż-ŻEE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament (KE) Nru 1221/2009 tal-Parlament Ewropew u tal-Kunsill tal-25 ta’ Novembru 2009 dwar il-parteċipazzjoni volontarja ta’ organizzazzjonijiet fi skema Komunitarja ta’ ġestjoni u verifika ambjentali (EMAS) li jħassar ir-Regolament (KE) Nru 761/2001 u d-Deċiżjonijiet tal-Kummissjoni 2001/681/KE u 2006/193/KE (1), u b’mod partikolari l-Artikolu 46(1) tiegħu,

Billi:

(1) Ir-Regolament (KE) Nru 1221/2009 jobbliga lill-Kummissjoni tfassal dokumenti ta’ referenza settorjali għal setturi ekonomiċi speċifiċi. Id-dokumenti jridu jinkludu l-aqwa prattiki ta’ ġestjoni ambjentali, indikaturi tal-prestazzjoni ambjentali u, meta jkun xieraq, parametri referenzjarji ta’ eċċellenza, u sistemi ta’ klassifikazzjoni li jidentifikaw il-livelli tal-prestazzjoni ambjentali. L-organizzazzjonijiet irreġistrati jew li qed iħejju biex jiġu rreġistrati fl-iskema ta’ ġestjoni u verifika ambjentali stabbilita bir-Regolament (KE) Nru 1221/2009 jeħtieġ iqisu dawk id-dokumenti ta’ referenza settorjali meta jkunu qed jiżviluppaw is-sistemi ta’ ġestjoni ambjentali tagħhom u meta jkunu qed jivvalutaw il-prestazzjoni ambjentali tagħhom fid-dikjarazzjoni ambjentali jew fid-dikjarazzjoni ambjentali aġġornata tagħhom, imħejjija skont l-Anness IV ta’ dak ir-Regolament.

(2) Ir-Regolament (KE) Nru 1221/2009 obbliga lill-Kummissjoni tistabbilixxi pjan ta’ ħidma li jistipula lista indikattiva tas-setturi li jridu jitqiesu bħala setturi prijoritarji għall-adozzjoni ta’ dokumenti ta’ referenza settorjali u transsettorjali. F’dak il-pjan ta’ ħidma (2), il-Kummissjoni identifikat is-settur tal-manifattura tal-prodotti tal-metall fabbrikat bħala settur ta’ prijorità.

(3) Id-dokument ta’ referenza settorjali jenħtieġ jidentifika, permezz tal-aqwa prattiki ta’ ġestjoni ambjentali għas-settur (3), azzjonijiet konkreti li jtejbu l-ġestjoni ambjentali kumplessiva tal-kumpaniji fis-settur fi tliet oqsma ewlenin li, mill-perspettiva tal-manifatturi, ikopru l-aspetti ambjentali ewlenin tal-kumpaniji tal-manifattura tal-prodotti tal-metall fabbrikat. Dawk l-oqsma ewlenin huma l-kwistjonijiet trasversali, l-ottimizzazzjoni tal-utilitajiet, u l-proċessi tal-manifattura. Meta jkun possibbli u sinifikanti, jenħtieġ jingħataw ukoll indikaturi tal-prestazzjoni ambjentali u parametri referenzjarji ta’ eċċellenza li jkunu speċifiċi għal prattika partikolari minn fost l-aqwa prattiki ta’ ġestjoni ambjentali.

(4) Biex l-organizzazzjonijiet fis-settur tal-manifattura tal-prodotti tal-metall fabbrikat, il-verifikaturi ambjentali, l-awtoritajiet nazzjonali, il-korpi ta’ akkreditazzjoni u liċenzjar, u operaturi oħra jkollhom biżżejjed żmien biex iħejju għall-introduzzjoni tad-dokument ta’ referenza settorjali għas-settur tal-manifattura tal-prodotti tal-metall fabbrikat, id-data tal-applikazzjoni ta’ din id-Deċiżjoni jenħtieġ tiġi differita.

(5) Fit-tfassil tad-dokument ta’ referenza settorjali, il-Kummissjoni kkonsultat lill-Istati Membri u lil partijiet ikkonċernati oħra f’konformità mar-Regolament (KE) Nru 1221/2009.

(6) Il-miżuri previsti f’din id-Deċiżjoni huma skont l-opinjoni tal-Kumitat stabbilit bl-Artikolu 49 tar-Regolament (KE) Nru 1221/2009,

ADOTTAT DIN ID-DEĊIŻJONI:

Artikolu 1 Id-dokument ta’ referenza settorjali dwar l-aqwa prattiki ta’ ġestjoni ambjentali, indikaturi ta’ prestazzjoni ambjentali settorjali, u parametri referenzjali ta’ eċċellenza għas-settur tal-manifattura tal-prodotti tal-metall fabbrikat hu stabbilit fl-Anness.

Artikolu 2 Din id-Deċiżjoni għandha tidħol fis-seħħ fl-għoxrin jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea. Għandha tapplika mill-25 ta’ Marzu 2022.

Magħmul fi Brussell, it-8 ta’ Novembru 2021. Għall-Kummissjoni Il-President Ursula VON DER LEYEN

(1) ĠU L 342, 22.12.2009, p. 1.

(2) Il-Komunikazzjoni tal-Kummissjoni – It-twaqqif ta’ pjan ta’ ħidma li jistabbilixxi lista indikattiva ta’ setturi għall-adozzjoni ta’ dokumenti ta’ referenza settorjali u transsettorjali, skont ir-Regolament (KE) Nru 1221/2009, dwar il-parteċipazzjoni volontarja ta’ organizzazzjonijiet fi skema Komunitarja ta’ ġestjoni u verifika ambjentali (EMAS) (ĠU C 358, 8.12.2011, p. 2).

(3) Antonopoulos I., Canfora P., Gaudillat P., Dri M., Eder P., Best Environmental Management Practice in the Fabricated Metal Products manufacturing sector, EUR 30025 EN, l-Uffiċċju tal-Pubblikazzjonijiet tal-Unjoni Ewropea, il-Lussemburgu, 2020, ISBN 978-92-76-14299-7, doi:10.2760/894966, JRC119281; https://susproc.jrc.ec.europa.eu/product-bureau/sites/default/files/inline-files/JRC_BEMP_fabricated_metal_product_manufacturing_report.pdf